ທ່ານໂອບາມາ ກຳລັງຊອກຫາຊ່ອງທາງ ເພື່ອເລີ້ມຕົ້ນໃໝ່ ໃນຄວາມສຳພັນ ຣະຫວ່າງສະຫະຣັດ ກັບ ອີ່ຣ່ານ
ຂ່າວອື່ນໆ: ທະຫານອັຟການິສຖານ ແລະສະຫະຣັດ ສັງຫານພວກຫົວຮຸນແຮງ 33 ຄົນ; ທ່ານເນຕານຍາຮູ ໄດ້ຮັບເວລາເພີ້ມຕື່ມ ເພື່ອສ້າງຕັ້ງຣັຖບານອິສຣາແອລ ຊຸດໃໝ່;
ປະທານາທິບໍດີ ສະຫະຣັດ ທ່ານ BARACK OBAMA ກ່າວວ່າທ່ານກຳລັງ ຊອກຫາຊ່ອງທາງ ເພື່ອເລີ້ມຕົ້ນໃໝ່ ໃນຄວາມສັມພັນ ຣະຫວ່າງອີຣ່ານກັບສະຫະຣັດ ໂດຍຈະມີໂອກາດເພີ້ມຂຶ້ນ ໃນການຮ່ວມມືກັນ ແລະການຄ້າ ທ່ານ OBAMAໄດ້ສົ່ງສານ ໃນຮູບແບບວີດີໂອເທັບ ໃນວັນສຸກມື້ນີ້ ໂດຍໄດ້ອ່ວຍພອນໃຫ້ແກ່ປະຊາຊົນ ຊາວອີ່ຣ່ານ ຊາວເຄີຣ໌ທ ແລະອື່ນໆ ທີ່ພວມພາກັນສເລີມສລອງວັນNOWRUZ ຫລືວັນຂຶ້ນປີໃໝ່ ຂອງເປີເຊັຽ ໃນຄຳເວົ້າ ທີ່ແນໃສ່ພວກຜູ້ນຳຂອງອີຣ່ານນັ້ນ ປະທານາທິບໍດີ OBAMA ໃຫ້ຂໍ້ສັງເກດວ່າຍັງມີຄວາມເຫັນຂັດແຍ້ງກັນ ຢ່າງໃຫຍ່ຫລວງ ແຕ່ກໍເວົ້າວ່າຣັຖບານຂອງທ່ານມີຄວາມຕັ້ງໃຈ ທີ່ຈະດຳເນີນການ ທາງດ້ານການທູດ ແລະສືບຕໍ່ຄວາມສັມພັນແບບສ້າງສັນຣະຫວ່າງສະຫະຣັດ ອີຣ່ານ ແລະປະຊາຄົມນາໆຊາດ ທ່ານ OBAMA ເວົ້າວ່າຂັ້ນຕອນໃນການພົວພັນກັນ ຈະບໍ່ໄດ້ຮັບຄວາມກ້າວໜ້າ ດ້ວຍການຂົ່ມຂູ່ ແຕ່ດ້ວຍຄວາມຈິງໃຈ ແລະຄວາມນັບຖື ຊຶ່ງກັນແລະກັນ ທ່ານກ່າວວ່າ ຖານະຂອງອີຣ່ານໃນປະຊາຄົມຂອງບັນດາປະເທດ ຈະບໍ່ສາມາດບັນລຸໄດ້ ໂດຍຜ່ານການສ້າງຄວາມຢ້ານກົວແລະອາວຸດ ແຕ່ໂດຍຜ່ານການກະທຳ ທີ່ສັນຕິ ທະຫານ ອັຟການິສຖານ ແລະກຳລັງພາຍໃຕ້ການນຳພາ ຂອງສະຫະຣັດ ໄດ້ສັງຫານ ພວກຫົວຮຸນແຮງ 33 ຄົນລຸນຫຼັງຈາກການແຕກຂຶ້ນ ຂອງຣະເບີດແຄມທາງ ທີ່ເຮັດໃຫ້ ສະມາຊິກສະພາແຫ່ງຊາດອັຟການິສຖານ ຕໍ່ຕ້ານທາລີບານ ທີ່ມີຊື່ສຽງຄົນນຶ່ງ ເສັຽຊີວິດ ກອງທັບສະຫະຣັດກ່າວວ່າ ທະຫານອັຟການິສຖານ ໄດ້ຖືກໂຈມຕີໂດຍພວກກະບົດ ໃນເຂດເມືອງ GERESHK ແຂວງHELMAND ທີ່ວຸ້ນວາຍຂອງອັຟການິສຖານ ໃນມື້ວານນີ້ ເຈົ້າໜ້າທີ່ເວົ້າວ່າທະຫານອັຟການິສຖານ ໄດ້ຍິງຕອບໂຕ້ ເມື່ອຮູ້ຢ່າງເປັນທີ່ແນ່ໃຈວ່າ ບໍ່ມີພົລເຮືອນຢູ່ໃນເຂດດັ່ງກ່າວ ໂດຍໄດ້ສັງຫານພວກກະບົດ 30 ຄົນ ມີທະຫານອັຟການິສຖານຄົນນຶ່ງໄດ້ຮັບບາດເຈັບ ແຂວງ HELMAND ຖືກຣະບຸວ່າ ເປັນຈຸດໃຈກາງ ໃນການກໍ່ກະບົດທີ່ພວມທະວີຄວາມຮ້າຍແຮງຂຶ້ນ ຂອງພວກທາລີບານ ແລະໂຄສົກ ຂອງກອງທັບສະຫະຣັດເອີ້ນການປະຕິບັດງານ ໃນຄັ້ງນີ້ວ່າ ເປັນຄວາມເສັຽຫາຍ ຮ້າຍແຮງອີກຄັ້ງນຶ່ງຂອງພວກຫົວຮຸນແຮງ ຢູ່ໃນຂົງເຂດດັ່ງກ່າວ ສ່ວນພວກຫົວຮຸນແຮງອີກ 3 ຄົນຖືກຂ້າຕາຍ ທີ່ແຂວງ LOGAR ທາງພາກຕາເວັນອອກຂອງອັຟການິສຖານ ນາຍົກ ຣັຖມຸນຕຣີແຕ່ງຕັ້ງໃໝ່ ຂອງອິສຣາແອລ ທ່ານBENJAMIN NE TANYAHU ໄດ້ຮັບເວລາຕື່ມອີກ 2 ອາທິດ ໃນການປະກອບຄະນະຣັຖບານຊຸດໃໝ່ ທ່ານ NETANYAHU ໄດ້ພົບປະ ກັບປະທານາທິບໍດີ SHIMON PE-RESໃນວັນສຸກມື້ນີ້ ແລະໄດ້ຂໍໃຫ້ທ່ານ ຕໍ່ເວລາອອກໄປອີກ ຈົນຮອດວັນທີ 3 ເມສາ ທ່ານNETANYAHU ໄດ້ຖືກມອບໝາຍ ໃຫ້ຈັດຕັ້ງ ຄະນະຣັຖບານຊຸດໃໝ່ ລຸນຫລັງການເລືອກຕັ້ງໃນເດືອນແລ້ວ ແຕ່ໄດ້ປະສົບກັບບັນຫາ ໃນການ ຈັດຕັ້ງຣັຖບານປະສົມທີ່ຈະຮວມທັງບັນດາພັກ ທີ່ເປັນຄູ່ປໍຣະປັກຂອງທ່ານ ທີ່ມີແນວທາງເສຣີນິຍົມຫລາຍເຊັ່ນພັກແຮງງານ ແລະພັກ KADIMA ທ່ານ NETANYAHU ພະຍາຍາມຊັກຊວນເອົາຣັຖມຸນຕຣີປ້ອງກັນປະເທດ ແລະຜູ້ນຳຂອງພັກແຮງງານ ຄືທ່ານ EHUD BARAKໃຫ້ເຂົ້າຮ່ວມ ໃນຣັຖບານຊຸດໃໝ່ຂອງທ່ານ ແລະທ່ານ BARAK ໄດ້ອອກຖແລງຂ່າວສະບັບນຶ່ງ ໃນມື້ວັນພຸດ ຜ່ານມານີ້ ຮຽກຮ້ອງໃຫ້ພັກຂອງທ່ານ ທຳການພິຈາຣະນາຢ່າງຈິງຈັງ ເບິ່ງຂໍ້ສເນີີ ຂອງທ່ານ NETANYAHU ເຈົ້າໜ້າທີ່ ເກົາຫລີໃຕ້ ກ່າວວ່າ ເກົາຫລີເໜືອໄດ້ແຈ້ງໃຫ້ ພວກເຂົາເຈົ້າຊາບວ່າ ເກົາຫລີເໜືອ ຈະຟື້ນຟູສາຍດ່ວນໃນການສື່ສານຄົມມະນາຄົມ ທາງທະຫານ ກັບເກົາຫລີໃຕ້ຄືນ ທີ່ໄດ້ຖືກຕັດໄປເມື່ອ 12ມື້ກ່ອນນັ້ນ ກະຊວງປ້ອງກັນປະເທດເກົາຫລີໃຕ້ ກ່າວວ່າ ເກົາຫລີເໜືອມີແຜນການທີ່ຈະເຮັດໃຫ້ສາຍດ່ວນ ໃຊ້ການໄດ້ຄືນອີກ ເລີ້ມແຕ່ວັນເສົາ ມື້ອື່ນນີ້ເປັນຕົ້ນໄປ ເກືອບສອງອາທິດມາແລ້ວ ກອງທັບເກົາຫຼີເໜືອ ໄດ້ຕັດສາຍດ່ວນເພື່ອເປັນ ການປະທ້ວງ ຕໍ່ການຊ້ອມຣົບຮ່ວມ ຣະຫວ່າງກອງທັບສະຫະຣັດກັບເກົາຫລີໃຕ້ທີ່ ໄດ້ມີຂຶ້ນຢູ່ທີ່ເກົາຫລີໃຕ້ ໃນຕົ້ນເດືອນນີ້ ສາຍດ່ວນນີ້ໄດ້ຖືກນຳໃຊ້ ເພື່ອໃຫ້ການອະນຸມັດ ກ່ຽວກັບການຂ້າມຊາຍແດນໄປຍັງ ແລະອອກຈາກເຂດອຸສາຫະກັມຮ່ວມ ທີ່ຕັ້ງຢູ່ເໜືອບໍຣິເວນຊາຍແດນ ທີ່ຕິດກັບເກົາຫລີໃຕ້ຂຶ້ນໄປໜ້ອຍນຶ່ງ ນັບແຕ່ຕົ້ນເດືອນນີ້ມາ ລຸນຫຼັງທີ່ການຊ້ອມຣົບຮ່ວມໄດ້ເລີ້ມຂຶ້ນ ຊາຍແດນ ຣະຫວ່າງເກົາຫລີເໜືອ ກັບເກົາຫລີໃຕ້ ໄດ້ມີການປິດຫລາຍໆຄັ້ງ ວໍຊິງຕັນກ່າວວ່າ ການຊ້ອມຣົບ ທີ່ວ່ານີ້ ແມ່ນມີຂຶ້ນຕາມປົກກະຕິແຕ່ເກົາຫລີເໜືອ ເວົ້າວ່າ ເປັນການກະກຽມ ເພື່ອທຳການໂຈມຕີ ເກົາຫລີເໜືອ ຜູ້ບັນຊາການ ກຳລັງສະຫະຣັດໃນເຂດ ມະຫາສະມຸດປາຊີຟິກ ກ່າວວ່າ ການປະເຊີນໜ້າ ເມື່ອໄວໆມານີ້ຣະວ່າງກຳປັ່ນລຳນຶ່ງ ຂອງກອງທັບເຮືອ ສະຫະຣັດ ແລະເຮືອຈີນ ຫລາຍໆລຳນັ້ນສະແດງໃຫ້ເຫັນວ່າ ຈີນບໍ່ຍອມປະພຶດຕົນ ແບບເປັນທີ່ຮັບເອົາໄດ້ ໃນເຂດທະເລຈີນໃຕ້ ພົນເຮືອເອກ TIMOTHY KEATING ແຫ່ງກອງທັບເຮືອສະຫະຣັດ ກ່າວຕໍ່ຄະນະກັມມາທິການກອງທັບ ຂອງສະພາສູງສະຫະຣັດ ໃນມື້ວານນີ້ວ່າທັງໆທີ່ກອງທັບສະຫະຣັດ ມີຈຸດປະສົງ ທີ່ຈະເສີມສ້າງ ຄວາມເຂົ້າອົກເຂົ້າໃຈແລະຄວາມໄວ້ເນື້ອເຊື່ອໃຈ ກັບຈີນກໍຈິງ ແຕ່ການປະຕິບັດງານຮ່ວມກັນກັບກອງທັບຈີນນັ້ນ ບໍ່ໄດ້ເປັນໄປ ຕາມທີ່ໄດ້ຄາດໝາຍເອົາໄວ້ ພົນເຮືອເອກKEATING ຮຽກຮ້ອງ ໃຫ້ມີການຟື້ນຟູ ການແລກປ່ຽນທາງທະຫານ ໂດຍກົງກັບຈີນຊຶ່ງໄດ້ຢຸດຊະງັກລົງ ຫລັງຈາກສະຫະຣັດ ໄດ້ຂາຍອາວຸດ ໃຫ້ໃຕ້ຫວັນໃນເດືອນຕຸລາປີກາຍນີ້ ທ່ານກ່າວວ່າ ເຮືອຈີນໄດ້ສະແດງໃຫ້ເຫັນ ເຖິງການປະພຶດທີ່ບໍ່ຖືກຕ້ອງຕາມກົດໝາຍ ແລະ ເປັນພັຍອັນຕະລາຍ ຕໍ່ກຳປັ່ນທີ່ບໍ່ໄດ້ຕິດອາວຸດຂອງສະຫະຣັດ ທີ່ປະຕິບັດງານຢ່າງຖືກຕ້ອງຕາມກົດໝາຍ ໃນເຂດທະເລຈີນ ຕາເວັນອອກ ແລະທະເລຈີນຕອນໃຕ້ ອົງການກອງທຶນສາກົນຫລື IMF ໄດ້ຫລຸດການພະຍາກອນ ເສຖກິດຂອງຕົນລົງ ຢ່າງຫລວງຫລາຍ ແລະເວລານີ້ເວົ້າວ່າ ເສຖກິດຂອງໂລກຈະຫລຸດຖອຍເປັນເທື່ອທຳອິດ ໃນຮອບ 60 ປີ ໃນປີ 2009 ໃນການສຶກສາທີ່ນຳອອກເຜີຍແຜ່ໃນມື້ວານນີ້ ອົງການກອງທຶນສາກົນ ເວົ້າວ່າ ເສຖກິດຂອງໂລກອາດຈະຫລຸດນ້ອຍຖອຍລົງ ຫລາຍເຖິງ 1% ການສຶກສາ ຂອງອົງການກອງທຶນສາກົນ ເວົ້າວ່າບັນດາປະເທດ ທີ່ມີເສຖກິດກ້າວໜ້າ ຈະປະສົບ ກັບສະພາບເສຖກິດເຊື່ອມຖອຍຢ່າງຮ້າຍແຮງ ໂດຍທີ່ຍີ່ປຸ່ນ ຈະຫລຸດລົງຢ່າງໃຫຍ່່ 5 8% ແລະເສຖກິດສະຫະຣັດຈະຫລຸດຖອຍ ໃນອັດຕຣາ 2 6% ຂະນະດຽວກັນ ໃນມື້ວານນີ້ ກໍມີຂ່າວບໍ່ດີເພີ້ມຕື່ມຢູ່ໃນສະຫະຣັດ ຊຶ່ງເປັນປະເທດ ທີ່ມີເສຖກິດໃຫຍ່ທີ່ສຸດໃນໂລກ ຄືກະຊວງແຮງງານຂອງສະຫະຣັດ ເວົ້າວ່າ ຈຳນວນຄົນງານ ທີ່ໄດ້ຮັບເງິນຫວ່າງງານໄລຍະຍາວ ໄດ້ເພີ້ມຂຶ້ນ ຫຼາຍເປັນປະວັດການ ຄືເປັນເກືອບ 5 ລ້ານ 5 ແສນຄົນໃນສັບປະດາແລ້ວ ສຳລັບຂ່າວລາຍລະອຽດ ເຊີນຟັງສຽງທີ່ບັນທຶກໄວ້